SA’ners vang tweede grootste bloumarlyn ter wêreldDie blou marlyn weeg sowat 621 kg (Foto: Ryan Williamson, Instagram) Die wêreld kan maar met hul beste papgooipogings vorendag kom; Suid-Afrikaners weet beslis hoe om ’n vis te vang! ’n Groep Suid-Afrikaanse hengelaars is heel in hul skik nadat hulle die tweede grootste bloumarlyn in die Atlantiese Oseaan gevang het. NDTV berig dié monsterbielie, wat sowat 621 kg weeg – dieselfde gewig as ’n volwasse beer – en sowat 3,7 m lank is, lyk soos iets uit ’n wetenskapfiksierolprent. Jy moet omtrent twee keer kyk om te sien dat dit wel ’n regte vis is. Op 19 Mei, tydens ’n ses dae lange visvanguitstappie in die Kaap Verdiese Eilande, het drie vriende – Ben Vorster, Gerhardt Vorster en Michiel Ross, onder leiding van kapt. Ryan “Roo” Williamson – die bloumarlyn uit die diep see getrek. Die eilande vorm deel van die Makaronesiese streek aan die kus van Noordwes‑Afrika. Net nadat dié knewel aan die lyn gebyt het, het die mans sowat 30 minute lank gespook om die vis in te katrol. Met groot opwinding het die hengelaars die vis geweeg en hoewel dit groot was, het dit nie gekwalifiseer as die grootste vis wat nog in die Atlantiese Oseaan gevang is nie. Dié marlyn het net sowat 14,5 kg tekortgeskiet van die IGFA All Tackle-wêreldrekordhouer – ’n monstervis van sowat 636 kg wat in 1992 in Brasilië gevang is. Die manne was egter nie teleurgesteld nie en het in groot afwagting met die volgende deel van hul taak begin – om die vis skoon te maak. Die vis het genoeg vleis om verskeie families in die gemeenskap vir weke te voed, berig Daily Star.